D ô v o d o v á  s p r á v a
Všeobecná časť: 
	Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o opatreniach na zníženie emisií zo spaľovacích motorov inštalovaných  v necestných strojoch (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších  predpisov.
	Predkladaným návrhom nariadenia vlády sa do právneho poriadku Slovenskej republiky preberá Smernica Európskeho parlamentu a Rady 97/68/ES zo 16. decembra 1997 o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch. Smernica 97/68/ES bola zmenená a doplnená smernicami Komisie 2001/63/ES zo 17. augusta 2001, Smernicou Európskeho parlamentu a Rady 2002/88/ES z 9. decembra 2002 a zmenená a doplnená Smernicou Európskeho parlamentu a Rady 2004/26/ES z 21. apríla 2004 a Aktu o podmienkach pristúpenia Slovenskej republiky pripojeného k Zmluve o pristúpení k Európskej únii, prílohy II.
Súčasne sa ruší Nariadenie vlády Slovenskej republiky č. 584/2004 Z. z., ktorým sa ustanovujú opatrenia na zníženie emisií zo spaľovacích motorov inštalovaných v necestných pojazdných strojoch z 20. októbra 2004.
Týmto nariadením vlády sa na účely typového schvaľovania ES ustanovujú technické požiadavky, ktoré musia spĺňať motory inštalované v necestných strojoch.	
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z., s medzinárodnými zmluvami, ktorými je Slovenská republika viazaná ako aj s právom Európskeho spoločenstva a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskej a sociálnej dohody Slovenskej republiky nie je potrebné.

Doložka zlučiteľnosti 
právneho predpisu 
s právom Európskeho spoločenstva a Európskej únie
1.	Predkladateľ právneho predpisu: 
Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o opatreniach na zníženie emisií zo spaľovacích motorov inštalovaných  v necestných strojoch.
3.	Problematika návrhu právneho predpisu:
a)	je upravená v práve Európskeho spoločenstva 
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI. Zbližovanie práva Zmluvy o založení Európskeho spoločenstva v platnom znení) 
-	v sekundárnom práve 
•	v smernici Európskeho parlamentu a Rady 97/68/ES zo 16. decembra 1997 o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch ,
•	v  Smernice Komisie 2001/63/ES zo 17. augusta 2001,
•	v Smernici Európskeho parlamentu a Rady 2002/88/ES z 9. decembra 2002,  
•	v Smernici Európskeho parlamentu a Rady 2004/26/ES z 21. apríla 2004,  
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskeho spoločenstva alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre Slovenskú republiku v danej oblasti žiadne záväzky,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať Smernicu Európskeho parlamentu a Rady 2004/26/ES z 21. apríla 2004, najneskôr do 20. mája 2005. 
d)	v danej oblasti bolo začaté konanie proti Slovenskej republike o porušení Zmluvy o založení Európskeho spoločenstva podľa čl. 226 až 228 Zmluvy o založení Európskeho spoločenstva v platnom znení, a to konanie č. 2005/0714 - formálne oznámenie a odôvodnené stanovisko.
e)	Smernica Európskeho parlamentu a Rady 97/68/ES v znení smernice Komisie 2004/26/ES je prebratá v úplnom rozsahu týmto nariadením vlády.
5.	Stupeň zlučiteľnosti návrhu nariadenia s právom Európskeho spoločenstva 
- úplný.
6. Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky. 

Osobitná časť:
K § 1
Vymedzujú sa motory necestných strojov, na ktoré sa vzťahuje nariadenie vlády. 
K § 2
	Na účely nariadenia vlády sa definujú základné pojmy.
K § 3
Popisuje povinnosti výrobcu pri typovom schválení motora  alebo motorového radu. 
K § 4 
Špecifikuje postup typového schvaľovania.
K § 5
Upravuje zmeny  typového schvaľovania.
K § 6
	Upravuje možnosť využitia postupu pre pružný systém.
K § 7
Upravuje  náležitosti osvedčenia o typovom schválení typu motora a radu motorov.
K § 8 a 9
Ustanovuje. možnosť uznania iných typových schválení a podmienky uvedenia nových motorov na trh.
K § 10
Vymedzuje podmienky udelenia typových schválení pre vznetové motory.
K § 11 a 12
	Stanovuje lehoty uvedenia na trh pre vznetové motory a zážihové motory.
K § 13
	Predpisuje náležitosti označenia motorov.
K § 14
Ustanovuje možnosť udelenia výnimky a alternatívne postupy.
K § 15 a 16
	Popisuje zhodu výrobných programov a nesúlad so schváleným typom alebo radom motorov.
K § 17 a 18 
	Upravuje prechodné  a zrušovacie ustanovenia.
K § 19
Vymedzuje transponovaný právny akt Európskych spoločenstiev.
K § 20
Ustanovuje sa účinnosť nariadenia vlády.

K prílohe
Obsahuje označenie preberaného právneho aktu Európskych spoločenstiev.